Radiografia luptelor intestine pe flancul extremist, înainte de alegeri: Laitmotivul "serviciilor și securiștilor" în plecările cu scandal din AUR-ul lui George Simion și SOS-ul Dianei Șoșoacă/ Șase rupturi în ultima lună
Partidele extremiste AUR și SOS au fost protagonistele a șase rupturi de răsunet care au avut loc în ultima lună, din 4 februarie în 2 martie. Evacuările cu scandal din cele două formațiuni politice, conduse de lideri care s-au despărțit la rândul lor furtunos în 2021, au loc cu doar trei luni înaintea primelor două scrutine din 9 iunie, alegerile europarlamentare și locale. În luptele intestine din AUR și SOS cei care pleacă și cei care sunt părăsiți se acuză reciproc de același lucru: Sunt oamenii "serviciilor" și ai "securiștilor". G4Media face o radiografie la zi a rupturilor din AUR și SOS care au marcat ultima lună, pornind de la cea mai recentă, care a avut loc sâmbătă seară.
2 martie. S-a dus polul suveranist: Alianța Național Țărănistă, cea mai recentă ruptură de alianța cu AUR, a doua în 48 de ore
Cea mai recentă ruptură pe flancul extremist din România s-a produs, sâmbătă seară, în "polul suveranist" înființat de George Simion (partidul extremist AUR), împreună cu Ilan Laufer (Forța Identității Naționale), Marian Cucșa (Partidul Republican), Radu Ghidău (Alianța Național Țărănistă).
Printr-un comunicat de presă publicat în jurul orei 21:00, Alianța Național Țărănistă anunța că se dezice de AUR și George Simion. Plecarea din alianță s-a produs la două zile după plecarea lui Ilan Laufer și a Forței Identității Naționale. Polul suveranist a mai rămas, în acest moment, cu AUR și Partidul Republican condus de Marian Cucșa.
Ghidău și ANȚ, la fel ca Ilan Laufer de la FIN, susțin că decizia ruperii de AUR a fost luată din cauza comportamentului lui George Simion, pe care l-a acuzat de "tendințe totalitare și stil de conducere dictatorial":
- "Ne-am confruntat cu o lipsă constantă de receptivitate și deschidere din partea domnului Simion în ceea ce privește soluționarea problemelor reale ale românilor și adoptarea unor politici responsabile și eficiente pentru binele comun. În ciuda eforturilor noastre de a aduce propuneri constructive și de a contribui la dezvoltarea societății românești, am fost întâmpinați cu indiferență și respingere. De asemenea, considerăm că abordarea domnului Simion în politică este una marcată de tendințe totalitare și de un stil de conducere dictatorial, care nu se încadrează în valorile noastre democratice și în respectul pentru diversitatea și pluralismul opiniei", a transmis ANȚ. Vezi detalii aici.
29 februarie. Un fost ministru PSD se dezice de Simion și "amanta politică". Acuzații de violență verbală, jigniri și agresivitate
Ilan Laufer, președintele partidului Forța Identității Naționale, un alt partid care făcea parte din "polul suveranist", a anunțat în 29 februarie că se separă oficial de alianța cu AUR. Laufer a declarat pentru G4Media că decizia de separare s-a produs ca urmare a comportamentului lui George Simion făcând acuzații similare precum Ghidău.
Laufer a declarat că George Simion jignește membrii partidului și se poarte agresiv și arbitrar cu aceștia. Întrebat fiind dacă nu știa aceste lucruri înainte să se alieze cu George Simion, Laufer susține că a crezut că George Simion "joacă teatru" și că este doar marketing politic pentru media și că nu a crezut că, în realitate, derapajele liderului AUR sunt "mult mai grave":
- "Eu am crezut că e de spectacol mediatic, că joacă teatru, în sensul ăsta, ca să își atragă publicitate și că e un mod în care să facă opoziție, să atragă atenția asupra lui. Nu am crezut că acel comportament din exterior este mult mai grav cu membri din interiorul partidului și cu cei mai apropiați colaboratori. A fost absolut uimit să văd de cum își permite acest om să umilească și să trateze cu dispreț cei mai apropiați colaboratori ai lui. Deci omul acesta nu are ce să caute în politica românească", a mai declarat Ilan Laufer.
În replică, partidul extremist AUR a transmis un comunicat de presă în care susține, referitor la Ilan Laufer, că în formațiunea condusă de George Simion "sistemul a încercat să infiltreze tot felul de conserve cu ochi albaştri, care, la momentul potrivit, să se detoneze singure şi să creeze prejudicii de imagine AUR":
- "Conservele cu ochi albaştri infiltrate în AUR primesc ordinul de chemare în unităţile de care aparţin (…) Totul face parte dintr-o piesă foarte bine regizată de păpuşarii securistoizi care au creat aceste vehicule care pornesc la sfert. Este atât de regizată încât aceste umile unelte se umplu singure de ridicol (…) Curăţenia de primăvară a început în AUR, iar multe astfel de conserve vor fi eliminate sau se vor elimina singure, anunţând că nu sunt lăsaţi să evolueze în AUR. Scenariul este scris, actorii îi ştim, urmează doar ca domnul Coldea să îi activeze", a transmis AUR. Detalii, aici.
18-26 februarie. Familia tradițională în politică: Diana Șoșoacă își suspendă soțul din SOS. Scandalul este întreținut și azi
Soțul Dianei Șoșoacă a fost exclus din partidul extremist SOS în 26 februarie, după o săptămână de dispute publice între Silvestru Șoșoacă și soția lui. Silvestru Șoșoacă își acuză soția de abuzuri, iar Diana Șoșoacă spune că i-a "salvat sufletul de serviciile secrete".
Decizia excluderii a avut loc în urma votului Comitetului Național al SOS, convocat de două treimi din filialele partidului, conform declarațiilor Dianei Șoșoacă în live-urile făcute pe Facebook în weekend-ul respectiv.
În 18 februarie, șefa partidului extremist SOS România, Diana Șoșoacă, a anunțat că l-a suspendat din funcția de prim-vicepreședinte al organizației pe Dumitru Silvestru Șoșoacă, soțul ei. Ea a spus atunci că "rămân o familie" și a făcut asta "pentru a-l salva de serviciile secrete":
- "Pentru a putea salva sufletul unui om și viața lui pentru a-l scoate din ghearele serviciilor care l-au înconjurat, a trebuit să-l suspend din funcția de prim-vicepreședinte, astfel că semnătura lui să nu mai însemne nimic. Și în momentul ăla nu mai înseamnă nimic pentru ăia care l-au înconjurat". Detalii, aici.
Scandalul a continuat cu un comunicat al lui Silvestru Șoșoacă, care a vorbit despre o "decizie ilegală" spunând că proiectul politic SOS îi aparține, fiind "principalul organizator al partidului". Silvestru Șoșoacă a negat că ar fi fost victima unor acțiuni de intimidare și șantaj din partea servciilor secrete:
- "(…) Motivele invocate de dna Preşedinte S.O.S., că aş fi victima unor acţiuni de intimidare şi şantaj din partea serviciilor secrete, în scopul distrugerii carierie sale politice, nu sunt reale. Nu sunt de acord cu folosirea mea şi a familiei pentru ca dna Iovanovici-Şoşoacă să se victimizeze în scop electoral. Nu cauţionez sub nicio formă serviciile secrete, a căror implicare în viaţa politică este cunoscută, dar asta nu înseamnă că putem fi necinstiţi în faţa electoratului şi a membrilor de partid (…) Deciziile discreţionare, bazate pe reacţii nejustificate, vor conduce cu siguranţă la distrugerea partidului şi compromiterea în faţa electoratului", a transmis Silvestru Șoșoacă.
Disputa între cei doi soți din SOS a continuat toată săptămâna cu diferite acuzații făcute direct sau indirect, în care au apărut invocate și numele unei jurnaliste Nașul TV apropiată de Silvestru Șoșoacă sau al fostului jurnalist Luis Lazarus, nedespărțit de activitatea politică a Dianei Șoșoacă, care îi transmite live-urile și o însoțește la evenimente. Scandalul continuă și în prezent, fiind alimentat de cei doi sau terțe persoane pe rețelele de socializare.
9 februarie. Demisia unui șef din AUR în timpul unui protest eșuat în Timiș la care a participat însuși Simion
Ovidiu Szime, fostul președinte AUR Timișoara, și-a dat demisia din partid chiar în seara protestului anti-comasare alegeri din 9 februarie, organizat de partidul extremist în mai multe județe din țară și în Capitală, în fața sediilor PSD.
- Notă: De menționat și că, deși au fost anunțate proteste AUR masive anti-comasare, la Timișoara au participat 100 de persoane la evenimentul la care a participat și George Simion, iar la București, unde se afla Claudiu Târziu, au fost doar câteva sute de persoane, în timp ce la Constanța numărul manifestanților nu a depășit câteva zeci.
Ulterior, Szime a scris, pe pagina sa de Facebook, că pleacă din AUR pentru că nu sunt respectate "principiile de bază și statutul acestuia":
- "Dragi prieteni, am decis să-mi dau demisia din poziția de președinte AUR Timișoara și să părăsesc partidul AUR, deoarece principiile de bază și statutul acestuia nu sunt respectate. Democrația și libertatea de exprimare în interiorul unui partid, trebuie să primeze". Detalii, aici.
Liderul partidului extremist, George Simion, a refuzat să răspundă întrebărilor G4Media despre demisia fostului președinte AUR Timișoara sau despre eșecul mobilizării protestatarilor la manifestațiile anti-comasare (despre care G4Media a scris aici și aici). Simion a declarat pentru Digi24 că Szime e "ginerele unui cunoscut pesedist" și că "nu a trecut testul" când a fost pus să aprindă lumânări la PSD.
8 februarie. Revanșa lui Virgil Popescu, după îmbrânceala lui Simion de la tribuna Parlamentului: 15 organizații AUR Mehedinți trec la PNL
Liderul PNL Mehedinţi, Virgil Popescu, a anunţat într-o conferinţă de presă din 8 februarie transferul a 15 organizaţii ale AUR Mehedinţi la PNL.
- Notă: De menționat că, în 2022, Virgil Popescu a fost îmbrâncit în Parlament de George Simion pe vremea când liberalul era ministrul Energiei. Președintele de ședință a spus că este "pentru prima oară în istoria parlamentarismului când un ministru este agresat fizic". Detalii, aici.
Popescu a declarat, în timpul conferinței despre plecările din AUR Mehedinți, că Simion este indizerabil peste Prut și că la AUR "totul este o minciună, că servesc interesele Rusiei":
- "Asta au făcut astăzi colegii care ni s-au alăturat: au arătat, prin decizia lor politică de a se alătura PNL, că la AUR totul este o minciună, că servesc interesele Rusiei. Nu s-au lăsat intimidaţi de trompeta putinistă, George Simion, care a venit în judeţul Mehedinţi să înfiereze cu mânie proletară decizia lor şi pe PNL. Cei de la AUR au trădat patriotismul, pe români. Pentru că nu poate fi numit patriot cineva care este declarat indezirabil de fraţii noştri de peste Prut, din Republica Moldova", a arătat fostul ministru.
Într-un comunicat din 2 martie, AUR a amintit de plecările membrilor și șefilor de filiale din Mehedinți și Timiș spunând că sunt "pocnitorile PSD și PNL":
- "În urmă cu o lună aproape, jurnaliştii de casă ai PSD şi PNL anunţau plecări din filialele Mehedinţi şi Timiş ale AUR. Titrau chiar că George Simion rămâne fără lideri de organizaţii în ţară, chiar înainte de alegerile locale. Cine erau aceşti "lideri"? Nişte pocnitori trimise de PSD şi PNL în AUR, în speranţa că vor face mare zgomot când le va fi aprins fitilul. Doar că, în afară de nişte fum, nu au făcut mare lucru. Pe 1 Martie, în vreme ce AUR demara campania de strângere de semnături pentru europarlamentare (singurele alegeri organizate în acest an conform legii), conservele cu ochi albaştri infiltrate în AUR de sistem începeau propria lor campanie de retragere în unităţile de care aparţin", se arată în comunicatul partidul extremist AUR.
4 februarie 2024. Un polițist acuză: Dumitru Coarnă spune că Simion nu respectă statutul partidului și pleacă împreună cu membri din AUR Călărași
Prima plecare recentă și cu tam-tam din AUR a fost cea a polițistului sindicalist Dumitru Coarnă, în 4 februarie, când a anunțat că și-a dat demisia din partidul lui George Simion și că pleacă împreună cu mai mulți membri AUR Călărași.
Demisia a venit la pachet cu o serie de acuzații grele la adresa conducerii centrale AUR. Și invers, în replică, Simion a făcut acuzații importante la adresa lui Coarnă.
Coarnă a acuzat conducerea AUR că refuză să înființeze filiale județene. Coarnă a mai adus și acuzații referitoare la nerespectarea prevederilor legii partidelor politice, dar și la nerespectarea statutului AUR de către conducerea centrală.
În replică, Simion a transmis că deputatul a realizat "documente financiare care nu sunt în evidența partidului":
- "A încercat, pe parcursul activității sale din ultimele luni, să introducă în AUR Călărași toate mecanismele toxice de funcționare pe care a încercat să le aplice și în celelalte formațiuni din care a plecat sau a fost înlăturat", transmite partidul. Detalii, aici.
Februarie 2021. Separarea Simion-Șoșoacă și cum izbucnesc scandalurile dintre ei în momente importante pentru țară
Prima ruptură majoră în flancul extremist a avut loc în februarie 2021, atunci când din AUR s-a desprins facțiunea Șoșoacă, după ce senatoarea a fost exclusă din partidul condus la acea vreme de George Simion și Claudiu Târziu. Cel din urmă declara presei că Diana Șoșoacă a fost exclusă pentru "indisciplină și inadecvare".
Cu trei zile înainte de ruptura oficială AUR-Șoșoacă, George Simion spunea că formațiunea a primit semnale că "anumite servicii de informații au o linie specială să se ocupe de AUR" pentru că "sistemul e deranjat de noul partid parlamentar". Detalii, aici.
Zece luni mai târziu apărea partidul SOS România, fondat de Marcel Viziteu, Adeluța și Gabriel Gib, dar al cărui președinte a devenit ulterior Diana Șoșoacă, cea cu care partidul este identificat acum. Retorica partidului este pro-rusă, anti-europeană și anti-NATO, cu critici dure la adresa Ucrainei și cu discurs iredentist (Diana Șoșoacă cere ca bucăți din Ucraina să revină României), iar SOS este considerat deseori chiar mai radical decât AUR. Șoșoacă este un politician asumat pro-rus și a fost la nenumărate evenimente ale Ambasadei Rusiei în România.
După ruptura AUR-Șoșoacă, între senatoare și George Simion au avut loc mai multe confruntări violente verbal și fizic, cu jigniri, atacuri la persoană, telefoane smulse și îmbrânceli. Un singur exemplu este cel de la finalul anului 2023, atunci când parlamentarii se reuniseră pentru a vota bugetul statului pentru 2024: Politicienii AUR și SOS s-au împins, au urlat și s-au jignit constant. Din cauza scandalului, dezbaterile și votul final au fost amânate pentru miercuri. Detalii, aici și aici.
În cea mai recentă declarație despre AUR, senatoarea a acuzat că în sparele partidului: "Sunt atâția generali de Securitate, într-adevăr, este o lume pestriță"
De remarcat este că, în general, scandalurile dintre George Simion și Diana Șoșoacă izbucnesc în momente importante pentru țară și sensibile pentru partidele politice aflate la guvernare și acoperă mediatic evenimentele în curs. Deși schimburile de replici pline de invective și injurii au devenit tot mai dese în 2023 atât între cei doi, cât și între cei doi parlamentari și alți deputați și senatori (vezi episoadele lui George Simion cu Alfred Simonis de la PSD sau Virgil Popescu de la PNL), nicio măsură nu a fost luată în Parlament față de comportamentul celor doi reprezentanți ai partidelor extremiste.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank